La pèrdua de la classe obrera

Tot i que la mala trajectòria de la direcció de l’Església ha estat històrica, n’hem parlat i en parlarem, hi ha un moment (un parell de segles) en què aquesta ha sigut tràgica. La classe obrera n’ha fugit, d’una Església que no l’estimava, que només estimava les seves ànimes.

La cosa es pot explicar. Al llarg del segle XIX, conforme la pressió patronal i “liberal” es va anar manifestant en forma de bajos salaris i llargues jornades, la societat va reaccionar de diverses maneres. Cap a la meitat del segle, van ser els companys anarquistes i socialistes que van començar a organitzar-se i reclamar mesures de millora social. A la vegada que el somni d’un altre tipus de societat dirigida des de la base. En rigor, també hi havia hagut, sobretot a França, un moviment d’intel·lectuals de signe més o menys cristià, criticant el model de societat i proposant reformes. Però no va durar, ni va donar lloc a una estratègia de lluita; era sobretot intel·lectual.

L’Església catòlica va esperar un mig segle més, però, això sí, ho va fer des de la direcció suprema: el 1891, el papa Lleó XIII va publicar la primera encíclica social, la *Rerum novarum* (les coses noves). No era pas revolucionària, com ho començaven a ser els manifestos d’anarquistes i socialistes (el *Manifest* *comunista* de Karl Marx, de 1848). Fins i tot criticava el socialisme, com a forma de govern, però incidia amb força en dos aspectes fonamentals: salaris suficients per a mantenir una família, i això com a cosa per damunt dels pactes entre les parts, garantit pels governs. I llibertat d’associació, encara no anomenava les associacions com a “sindicats”, sinó com a “associacions professionals”. Eren dues qüestions contràries a la política dels governs tot al llarg del segle.

I... què va passar, a la “catòlica” Espanya? Tots els bisbes (excepte un, per salvar l’honor de Catalunya) es van negar a divulgar “aquella” encíclica. Opinaven que el papa es desviava de la fe (i fins i tot es van organitzar pregàries perquè Déu tornés el papa al bon cami). I què devia ser, per a aquells mals bisbes la “fe”? En canvi el doctor Morgades, bisbe de Vic, no sols la va divulgar, sinó que en va fer una versió més extensa.

Demanem disculpes per haver donat tants detalls, però ens ha semblat que calia. Ara, el cas és que Lleó X III era Lleó XIII. I se’n va acabar la mena.

L’Església va trigar 40 anys a tornar a parlar del tema social: l’encíclica *Quadragesimo anno.* Celebrava l’encíclica anterior i avançava una mica, però quedava ben lluny dels programes de les organitzacions d’esquerres. I el ritme següent de publicacions d’encícliques socials va ser més o menys: 30 anys, per exemple. Però la dècada dels 60 va ser una mica més moguda: Joan XXIII, que va durar tan pocs anys, en va publicar dues, i Pau VI, una altra. Però amb una gran novetat: ja tots dos entrant de ple en el tema de la justícia en el terreny internacional.

Cal dir que, de tots aquests document sempre n’hi havia una “segona part”: els resums que s’anomenaven Doctrina Social de l’Església. Puc garantir que estaven molt bé, eren rics, perquè acumulaven i resumien els principis de cada encíclica. Però en algun lloc jo vaig escriure que eren més un conjunt literari d’hemeroteca que no pas un “programa de combat”.

I... per acabar d’acabar malament, primer el papa polonès (Joan-Pau II) va publicar, naturalment, la *Centessimus annos,* “celebració” dels cent anys de l’encíclica de Lleó XIII. També hi afegia drets, però hi havia un passatge que em va fer sublevar: criticava la Seguretat Social obligatòria, perquè era, deia ell, una ingerència excessiva de l’Estat sobre els drets bàsics de decisió de la família.

I la cirereta de tot plegat, podria ser que el papa Francesc, tan estimat, tan renovador, hagi publicat 4 encícliques i ni una sobre els treballadors/es i la justícia social???

L’Església mai no ha estimat els treballador/res d’una manera cristiana. I se n’han anat, durant dècades i dècades. Ara ja no se’n van, ja neixen fora.

PagèsFerret

Escriptors